APSTIPRINĀTS

Ar Jelgavas pilsētas domes

24.09.2020. lēmumu Nr.16/20

**Jelgavas pilsētas pašvaldības iestādes**

**„JELGAVAS PILSĒTAS PAŠVALDĪBAS POLICIJA”**

**NOLIKUMS**

1. **Vispārīgie jautājumi**
2. Jelgavas pilsētas pašvaldības iestādes „Jelgavas pilsētas pašvaldības policija” (turpmāk – Pašvaldības policija) nolikums (turpmāk – nolikums) nosaka Pašvaldības policijas izveidošanas, reorganizācijas un likvidācijas kārtību, uzdevumus, pienākumus, tiesības, Pašvaldības policijas priekšnieka un Pašvaldības policijas priekšnieka vietnieka kompetenci, Pašvaldības policijas darba organizācijas kārtību un citus ar Pašvaldības policijas darbību saistītus jautājumus.
3. Pašvaldības policija ir Jelgavas pilsētas domes (turpmāk – Dome) izveidota Jelgavas pilsētas pašvaldības (turpmāk – Pašvaldība) apbruņota militarizēta iestāde, kuras pienākums ir aizsargāt personu dzīvību, veselību, tiesības un brīvības, īpašumu, sabiedrības, Pašvaldības un valsts intereses no noziedzīgiem un citiem prettiesiskiem apdraudējumiem, kā arī kontrolēt Pašvaldības saistošo noteikumu izpildi, par kuru pārkāpšanu paredzēta administratīvā atbildība.
4. Pašvaldības policijai ir juridiskas personas tiesības, tai ir zīmogs ar Latvijas Republikas (turpmāk – LR) mazā ģerboņa attēlu un pilnu Pašvaldības policijas nosaukumu, noteikta parauga veidlapa, norēķinu konti un Pašvaldības policijas karogs.
5. Pašvaldības policija darbojas saskaņā ar LR Satversmi, likumu „Par policiju”, likumu „Par pašvaldībām”, Administratīvās atbildības likumu, Administratīvā procesa likumu, Fizisko personu datu apstrādes likumu, likumu “Par fizisko personu datu apstrādi kriminālprocesā un administratīvā pārkāpuma procesā”, Iesniegumu likumu, Jelgavas pilsētas pašvaldības nolikumu, Pašvaldības saistošiem noteikumiem, Domes lēmumiem, šo nolikumu un citiem normatīvajiem aktiem.
6. Dome izveido, reorganizē, likvidē Pašvaldības policiju, kā arī apstiprina tās nolikumu un grozījumus tajā.
7. Pašvaldības policija ir Pašvaldības izpilddirektora pakļautībā.
8. **Pašvaldības policijas uzdevumi, pienākumi un tiesības**
9. Pašvaldības policijas uzdevumi ir:
	1. garantēt personu un sabiedrības drošību;
	2. kontrolēt LR likumu, LR Ministru kabineta noteikumu ievērošanu un Pašvaldības saistošo noteikumu, par kuru pārkāpšanu paredzēta administratīvā atbildība, izpildi;
	3. novērst administratīvos pārkāpumus un citus likumpārkāpumus;
	4. savas kompetences ietvaros veikt administratīvā pārkāpuma procesu un pieņemt lēmumus administratīvā pārkāpuma lietās;
	5. sniegt palīdzību juridiskām un fiziskām personām to tiesību aizsardzībā normatīvajos aktos noteiktajā kārtībā;
	6. nodrošināt Pašvaldības medicīniskās atskurbtuves darbību un sniegt atskurbšanas pakalpojumus;
	7. nodrošināt sabiedrisko kārtību un drošību Pašvaldības noteiktajos objektos un valsts un pašvaldības rīkotajos pasākumos;
	8. veikt citu normatīvajos aktos noteikto uzdevumu izpildi.
10. Pašvaldības policija pilda likumā „Par policiju” un citos normatīvajos aktos noteiktos pienākumus, kā arī:
	1. veic preventīvus pasākumus administratīvo pārkāpumu un citu likumpārkāpumu novēršanai;
	2. reģistrē informāciju par likumpārkāpumiem un notikumiem, kuri apdraud vai var apdraudēt personu vai sabiedrības drošību, reaģē uz saņemto informāciju, nepieciešamības gadījumā nodod informāciju pēc piekritības kompetentām amatpersonām un institūcijām;
	3. kontrolē normatīvajos aktos noteikto transportlīdzekļu apstāšanās un stāvēšanas nosacījumu un gājējiem noteikto pienākumu ceļu satiksmē ievērošanu Jelgavas pilsētas administratīvajā teritorijā;
	4. kontrolē ūdens satiksmes drošības noteikumu ievērošanu Jelgavas pilsētas administratīvajā teritorijā esošajos publiskajos ūdeņos;
	5. kontrolē sabiedrisko kārtību un drošību Pašvaldības izveidotajās peldvietās;
	6. uzrauga Domes Administratīvās komisijas lēmumu izpildi par audzinoša rakstura piespiedu līdzekļu piemērošanu bērniem;
	7. piedalās civilās aizsardzības pasākumu nodrošināšanā:
		1. veic glābšanas un evakuācijas darbus;
		2. sniedz palīdzību cietušajiem;
		3. nodrošina iedzīvotāju uzskaiti sadarbībā ar citiem atbildīgajiem dienestiem;
		4. informē nepieciešamības gadījumā iedzīvotājus un iestādes par pastāvošiem riskiem un iespējamiem apdraudējumiem un pasākumiem bīstamības novēršanai vai samazināšanai;
		5. sadarbībā ar citiem dienestiem koordinē transporta un cilvēku kustību saskaņā ar Civilās aizsardzības komisijas norādījumiem;
		6. nepieciešamības gadījumā ierobežo personu pulcēšanos un pārvietošanos attiecīgajā teritorijā;
		7. nodrošina uzraudzību un drošību evakuētajās teritorijās;
		8. pilda citus Civilās aizsardzības komisijas norādījumus.
	8. veic videonovērošanu sabiedriskās kārtības nodrošināšanai Jelgavas pilsētas administratīvajā teritorijā;
	9. sniedz maksas pakalpojumus saskaņā ar Domes apstiprināto cenrādi;
	10. sadarbojas ar Valsts policiju un citām institūcijām normatīvajos aktos noteikto pienākumu izpildē.
11. Pašvaldības policijai ir likumā “Par policiju” un citos normatīvajos aktos noteiktās tiesības.
12. **Pašvaldības policijas darba organizācija**
13. Pašvaldības policijas darbu vada Pašvaldības policijas priekšnieks.
14. Pašvaldības policijas priekšnieku ieceļ amatā Dome pēc LR iekšlietu ministra rakstveida piekrišanas saņemšanas.
15. Pašvaldības policijas priekšnieku no amata atbrīvo Dome.
16. Pašvaldības policijas priekšniekam ir divi vietnieki.
17. Pašvaldības policijas personāla sastāvs:
	1. amatpersonas, kuras pilda likumā „Par policiju” noteiktos pienākumus (turpmāk – Pašvaldības policijas amatpersona);
	2. darbinieki, kuri savu darba pienākumu ietvaros sniedz atbalsta funkcijas Pašvaldības policijas uzdevumu sekmīgai nodrošināšanai (turpmāk – darbinieki).
18. Pašvaldības policijas struktūru apstiprina Pašvaldības izpilddirektors. Pašvaldības policijas amatu sarakstu apstiprina Pašvaldības policijas priekšnieks, saskaņojot ar Pašvaldības izpilddirektoru.
19. Pašvaldības policijas priekšnieks saskaņā ar normatīvajiem aktiem un šo nolikumu:
	1. vada, plāno, organizē un kontrolē Pašvaldības policijas darbību un pienākumu izpildi, nodrošina tās darbības nepārtrauktību un tiesiskumu;
	2. atbild par Pašvaldības policijas resursu un finanšu līdzekļu ekonomisku, lietderīgu un racionālu izlietošanu atbilstoši tās uzdevumiem un pienākumiem;
	3. organizē Pašvaldības policijas darbības plāna un budžeta izstrādi, ir atbildīgs par to izpildi;
	4. bez atsevišķa pilnvarojuma pārstāv Pašvaldības policijas intereses valsts un pašvaldību institūcijās, tiesu instancēs, citās institūcijās, attiecībās ar juridiskajām un fiziskajām personām;
	5. slēdz līgumus Pašvaldības policijas darbības nodrošināšanai;
	6. izdod rīkojumus un izsniedz pilnvaras Pašvaldības policijas amatpersonām un darbiniekiem, tostarp, uzdodot pienākumu izpildi Pašvaldības policijas amatpersonas/darbinieka prombūtnes laikā citai Pašvaldības policijas amatpersonai/darbiniekam, nosakot tiesības pārstāvēt Pašvaldības policiju un/vai veikt attiecīgas darbības Pašvaldības policijas vārdā;
	7. atver un slēdz kontus kredītiestādēs;
	8. nodrošina normatīvajos aktos noteikto atskaišu un citu ziņu sniegšanu valsts un Pašvaldības institūcijām;
	9. nodrošina Pašvaldības policijas darbu reglamentējošo iekšējo normatīvo aktu izstrādi, apstiprina tos un kontrolē to izpildi;
	10. izstrādā un paraksta Pašvaldības policijas struktūru un iesniedz apstiprināšanai Pašvaldības izpilddirektoram;
	11. pieņem darbā un atbrīvo no darba Pašvaldības policijas amatpersonas un darbiniekus, apstiprina amatu aprakstus;
	12. nodrošina personāla, lietvedības, grāmatvedības un citas dokumentācijas kārtošanu, izpildi un uzglabāšanu;
	13. pieņem lēmumu par personas pārsūdzētu Pašvaldības policijas amatpersonas pieņemto lēmumu administratīvā pārkāpuma lietā vai deleģē lēmuma pieņemšanu vienam no Pašvaldības policijas priekšnieka vietniekiem;
	14. pieņem lēmumu par personas apstrīdētu Pašvaldības policijas amatpersonas, darbinieka izdoto administratīvo aktu vai faktisko rīcību;
	15. veic citas darbības Pašvaldības policijas uzdevumu un pienākumu īstenošanā.
20. Pašvaldības policijas priekšnieka vietnieku kompetence:
	1. Pašvaldības policijas priekšnieka pirmais vietnieks:
		1. pilda Pašvaldības policijas priekšnieka pienākumus viņa prombūtnes laikā;
		2. kā augstāka amatpersona saskaņā ar Pašvaldības policijas priekšnieka deleģējumu pieņem lēmumu par personas pārsūdzētu Pašvaldības policijas amatpersonas pieņemto lēmumu administratīvā pārkāpuma lietā;
		3. koordinē savā pakļautībā esošo Pašvaldības policijas struktūrvienību darbu un paraksta ar šo struktūrvienību darbības jomu saistītu Pašvaldības policijas izejošo korespondenci.
	2. Pašvaldības policijas priekšnieka otrais vietnieks:
		1. pilda Pašvaldības policijas priekšnieka pienākumus Pašvaldības policijas priekšnieka un Pašvaldības policijas priekšnieka pirmā vietnieka prombūtnes laikā;
		2. kā augstāka amatpersona saskaņā ar Pašvaldības policijas priekšnieka deleģējumu pieņem lēmumu par personas pārsūdzētu Pašvaldības policijas amatpersonas pieņemto lēmumu administratīvā pārkāpuma lietā;
		3. koordinē savā pakļautībā esošo Pašvaldības policijas struktūrvienību darbu un paraksta ar šo struktūrvienību darbības jomu saistītu Pašvaldības policijas izejošo korespondenci.
21. Pašvaldības policijas amatpersonas: nodaļas priekšnieks, vecākais inspektors, inspektors un jaunākais inspektors veic administratīvā pārkāpuma procesu un pieņem lēmumus administratīvā pārkāpuma lietā atbilstoši normatīvajos aktos un Pašvaldības saistošos noteikumos noteiktajai kompetencei.
22. Pašvaldības policijas amatpersonai tiek izsniegta Pašvaldības policijas priekšnieka apstiprināta vienota parauga amata apliecība.
23. Pašvaldības policijas amatpersonas ne retāk kā vienu reizi gadā kārto teorētiskās, praktiskās un fiziskās sagatavotības ieskaites.
24. Pašvaldības policijas amatpersonas savus amata pienākumus pilda Pašvaldības noteiktā vienotā parauga formas tērpā. Pašvaldības policijas amatpersonas savus dienesta pienākumus var pildīt civilā apģērbā saskaņā ar Pašvaldības policijas priekšnieka rīkojumu.
25. **Pašvaldības policijas manta un finanšu līdzekļi**
26. Pašvaldības policijas mantu un finanšu līdzekļus veido:
	1. valdījumā nodotais Pašvaldības nekustamais īpašums;
	2. valdījumā nodotā vai iegādātā kustamā manta;
	3. Pašvaldības un valsts budžeta līdzekļi;
	4. ieņēmumi no iekasētajiem naudas sodiem;
	5. ieņēmumi no sniegtajiem maksas pakalpojumiem;
	6. Eiropas Savienības fondu līdzekļi;
	7. ziedojumi un dāvinājumi.

Jelgavas pilsētas pašvaldības iestādes

„Jelgavas pilsētas pašvaldības policija” priekšnieks V.Vanags